b'\n_START_ARTICLE_\nFant z rde\xc4\x8do kapico\n_START_SECTION_\nVsebina\n_START_PARAGRAPH_\nZgodba se pri\xc4\x8dne z opisom ljudstva, ki je neko\xc4\x8d davno \xc5\xbeivelo na ozemlju, katerega ime \xc5\xa1e danes ne poznamo. O usodi ljudi in de\xc5\xbeele je odlo\xc4\x8dalo deset najpametnej\xc5\xa1ih mo\xc5\xbe, ki so svoje odlo\xc4\x8ditve posredovali vladarju, ta pa je po premisleku odlo\xc4\x8ditve potrdil ali zavrgel. Ljudje v de\xc5\xbeeli so bili veseli in nasmejani, dobro so \xc5\xbeiveli, saj so imeli vsega dovolj. Le ena stvar jih je \xc5\xbealostila in jim kalila brezskrbne dni. To je bil Zlatorogi jelen, ki se je potikal po njihovi de\xc5\xbeeli. Teptal jim je zrelo \xc5\xbeito, osmukal cveto\xc4\x8de grmi\xc4\x8dke in razdiral gnezda ptic. Modri mo\xc5\xbeje so se zato odlo\xc4\x8dili, da je potrebno Zlatorogega jelena ujeti. Izmed hrabrih mo\xc5\xbe so izbrali junaka, ki bo \xc5\xa1el na lov za jelenom. Medtem je sedem de\xc5\xbeelnih umetnikov pri\xc4\x8delo izdelovati \xc4\x8dude\xc5\xbeno posodo, situlo, s katero bodo po\xc4\x8dastili junaka, ki bo premagal jelena._NEWLINE_Skrivaj pa je v gozd na lov za jelenom od\xc5\xa1el tudi de\xc4\x8dek z rde\xc4\x8do kapico in lokom. Tri dni in tri no\xc4\x8di je hodil, preden ga je kon\xc4\x8dno na\xc5\xa1el. V lunini svetlobi se je Zlatorogovo rogovje tako lepo ble\xc5\xa1\xc4\x8dalo in ga prevzelo, da ni mogel spro\xc5\xbeiti pu\xc5\xa1\xc4\x8dice. De\xc4\x8dek je jelena vpra\xc5\xa1al, zakaj nagaja ljudem in ga opozoril, da tudi zanj sije sonce, pojejo ptice in rasejo cvetice. Jelen mu je povedal, da je ljudem povzro\xc4\x8dal \xc5\xa1kodo iz ma\xc5\xa1\xc4\x8devanja, ker so mu lovci vzeli dru\xc5\xbeino. \xc5\xbdalostno je povesil glavo in obmolknil. Proti jutru je Zlatorogi spoznal, da je de\xc5\xbeela res last vseh. De\xc4\x8dku je predlagal, naj ga pusti \xc5\xbeiveti, sam pa se bo predal in pozabil na ma\xc5\xa1\xc4\x8devanje. In tako je tudi bilo. De\xc4\x8dek mu je okoli vratu privezal zlato vrvico in od\xc5\xa1la sta proti mestu, kamor so ptice \xc5\xbee ponesle veselo novico. Prebivalci de\xc5\xbeele so se skupaj z vladarjem pripravili na vesel sprejem de\xc4\x8dka in jelena. Sredi trga pa je stala pre\xc4\x8dudovita zlata situla polna opojne pija\xc4\x8de. \xc5\xa0e dolgo po prihodu so godci igrali vesele melodije in plesalke so plesale. In kar je najpomembnej\xc5\xa1e, lovci so za vedno odlo\xc5\xbeili svoje loke.\n_START_SECTION_\nZunanja oblika\n_START_PARAGRAPH_\nOblika knjige je posebna: knjiga je zavezana s trakom in tiskana na rumen trd papir, kar spominja na stare zapise; ilustracije v zemeljskih barvnih tonih spominjajo na jamske poslikave in okrasne motive iz pradavnine.\n_START_SECTION_\nSitula\n_START_PARAGRAPH_\nV \xc5\xbeelezni dobi so na slovenskem obmo\xc4\x8dju izdelovali situle (situla = lat. vedro), ki so jih uporabljali pri slavnostih v venetski dru\xc5\xbebi. Iz njih so z zajemalko stregli pija\xc4\x8do. Tudi v knjigi se sre\xc4\x8damo s situlo, in sicer takrat, ko de\xc5\xbeelni umetniki pri\xc4\x8dnejo izdelovati zlato posodo namenjeno junaku, ki bo ujel Zlatoroga. Ko se fant z rde\xc4\x8do kapico vrne v mesto z jelenom v roki, ga na trgu \xc5\xbee pri\xc4\x8daka situla iz katere prav tako stre\xc5\xbeejo opojno pija\xc4\x8do.'